బ్రియాన్ లారా

1969, మే 2 న జన్మించిన బ్రియాన్ లారా (Brian Charles Lara) వెస్ట్‌ఇండీస్కు చెందిన మాజీ క్రికెట్ కెప్టెన్. క్రికెట్ చరిత్రలోనే ప్రముఖ ఆటగాళ్ళలో ఒకడిగా పేరుపొందాడు. లారా పలుసార్లు టెస్ట్ క్రికెట్‌లో టాప్‌ర్యాంక్ సాధించాడు. టెస్ట్ క్రికెట్‌లో అత్యధిక పరుగులు చేసి ప్రపంచ రికార్డును సృష్టించడమే కాకుండా టెస్ట్ ఇన్నింగ్సులో అత్యధిక వ్యక్తిగత స్కోరు సాధించి ఇందులోనూ ప్రపంచ రికార్డు సొంతం చేసుకున్నాడు. ఫస్ట్‌క్లాస్ క్రికెట్‌లోనూ 501* పరుగులు సాధించి అత్యధిక వ్యక్తిగత స్కోరులో ప్రపంచరికార్డు సృష్టించాడు.

ప్రారంభ జీవితం
ఆరేళ్ళ ప్రాయంలోనే క్రికెట్ శిక్షణకై లారా తండ్రి స్థానిక హార్వార్డ్ కోచింగ్ క్లినిక్ లో చేర్పించాడు. ఫాతిమా కళాశలలో ఉన్నప్పుడు లారా క్రికెట్ జీవితం ప్రారంభమైంది. 14 సంవత్సరాల వయస్సులో పాఠశాల లీగ్ పోటీలలో పాల్గొని 126.16 సగటుతో 745 పరుగులు చేశాడు. దోంతో ట్రినిడాడ్ తరఫున అండర్-16 టీమ్ లో స్థానం పొందినాడు. 15 సంవత్సరాల వయస్సులోనే వెస్ట్‌ఇండీస్ తరఫున అండర్-19 టీమ్‌లో స్థానం పొందినాడు.

అంతర్జాతీయ క్రికెట్
అంతర్జాతీయ క్రికెట్‌లో బ్రియాన్ లారా స్థానం అత్యున్నతమైంది. టెస్ట్ క్రికెట్‌లోనూ, ఫస్ట్ క్లాస్ క్రికెట్‌లోనూ ఒక ఇన్నింగ్సులో అత్యధిక స్కోరు సాధించిన రికార్డులు అతని పేరిటే ఊన్నాయి. 1994లో ఇంగ్లాండుపై 375 పరుగులు సాధించి ప్రపంచ రికార్డు సృష్టించగా, 2003లో దాన్ని మాథ్యూ హెడెన్ 380 పరుగులు చేసి అధికమించాడు. లారా మళ్ళీ 400 పరుగుల ఇన్నింగ్సుతో మరో పర్యాయం ప్రపంచ రికార్డు చేజిక్కించుకున్నాడు. అంతేకాదు డొనాల్డ్ బ్రాడ్‌మెన్ తర్వాత టెస్టులలో 2 ట్రిపుల్ సెంచరీలు సాధించిన రెండో బ్యాట్స్‌మెన్ గాను, ఫస్ట్ క్లాస్ క్రికెట్‌లో బిల్స్ పాన్స్‌ఫోర్డ్ తర్వాత 2 క్వాడ్రుపుల్ సెంచరీలు (400 కంటే అధికంగా పరుగులు సాధించడం) చేసిన రెండో బ్యాట్స్‌మెన్ గాను అవతరించాడు. టెస్ట్ క్రికెట్ మొత్తంలో 9 డబుల్ సెంచరీలు సాధించి వీటిలో కూడా 12 డబుల్ సెంచరీలు సాధించిన డాన్ బ్రాడ్‌మెన్ తర్వాత రెండో స్థానంలో ఉన్నాడు. 1995లో ఇంగ్లాడుతో జరిగిన టెస్ట్ సీరీస్ లో వరుసగా 3 టెస్టులలో 3 శతకాలు సాధించాడు. 2005 నవంబర్లో ఆస్ట్రేలియాకు చెందిన అలాన్ బోర్డర్ అత్యధిక టెస్ట్ పరుగుల రికార్డును కూడా అధికమించి ఇందులోనూ ప్రపంచ రికార్డు సాధించాడు. ఇతడు మూడు పర్యాయాలు వెస్ట్‌ఇండీస్ క్రికెట్ జట్టుకు నాయకత్వం వహించాడు. మొదటి పర్యాయం 1998లో, రెండో సారి 2003లో, చివరగా 2006 ఏప్రిల్లో శివనారాయణ్ చందర్‌పాల్ రాజీనామాతో నాయకత్వం చేపట్టాడు. 2006 డిసెంబర్ 16న టెస్ట్ క్రికెట్ లో 10,000 పరుగులను పూర్తి చేసి ఈ ఘనత సాధించిన తొలి వెస్ట్‌ఇండీస్ బ్యాట్స్‌మెన్ గా రికార్డు స్థాపించాడు. 2007, ఏప్రిల్ 10న లారా వన్డే క్రికెట్ నుంచి నిష్క్రమిస్తున్నట్లు ప్రకటించాడు .

క్రీడాజీవితంలో ముఖ్యసంఘటనలు
 తొలి సెంచరీలోనే ఆస్ట్రేలియాపై 277 పరుగులు చేసి తొలి టెస్ట్ సెంచరీ ద్వారా అత్యధిక పరుగులు సాధించిన వారిలో నాలుగవ స్థానంలో ఉన్నాడు 
 8 ఫస్ట్ క్లాస్ ఇన్నింగ్సులలో 7 సెంచరీలు సాధించిన వారిలో ఇతడే ప్రథముడు.
 టెస్ట్ క్రికెట్‌లో 2 ట్రిపుల్ సెంచరీలను, ఫస్ట్ క్లాస్ క్రికెట్‌లో 2 క్వాడ్రుపుల్ సెంచరీలను సాధించిన మొదటి బ్యాట్స్‌మెన్.
 2005, నవంబర్ 26న టెస్ట్ క్రికెట్‌లో అత్యధిక పరుగులు సాధించిన రికార్డు సృష్టించాడు.
 5 వేర్వేరు సంవత్సరాలలో టెస్టులలో 1000 పరుగులు చొప్పున సాధించిన రెండో బ్యాట్స్‌మెన్ గా అవతరించాడు.
 అతివేగంగా 11,000 టెస్టు పరుగులు సాధించిన రికార్డు సృష్టించాడు..
 వెస్ట్‌ఇండీస్ తరఫున అత్యధిక సెంచరీలు సాధించిన బ్యాట్స్‌మెన్.
 అతను సాధించిన సెంచరీలలో 9 డబుల్ సెంచరీలు. ఈ విషయంలో ఆస్ట్రేలియాకు చెందిన డొనాల్డ్ బ్రాడ్‌మెన్ తర్వాత ద్వితీయ స్థానంలో ఉన్నాడు.
 టెస్ట్ క్రికెట్ ఆడే అన్ని దేశాలపై సెంచరీలు సాధించాడు.
 వెస్ట్‌ఇండీస్ టీం స్కోరులో 20% పరుగులు సాధించాడు. ఈ విషయంలో డాన్ బ్రాడ్‌మెన్ (23%), జార్జ్ హీడ్లీ (21%) మాత్రమే ఇతనికంటే ముందున్నారు.
 2001-02 లో శ్రీలంకపై 3 టెస్టుల సీరీస్ లో 688 పరుగులు సాధించాడు. 3 టెస్టుల సీరీస్ లో ఇది రెండో అత్యధిక సీరీస్ స్కోరు. అంతేకాకుండా ఈ సీరీస్ లో వెస్టీండీస్ చేసిన పరుగులలో ఇది 42%.
 2001-02 శ్రీలంక సీరీస్‌లో ఒకే టెస్టులో సెంచరీ, డబుల్ సెంచరీ సాధించి ఈ ఘనత సాధించిన 6 గురు బ్యాట్స్‌మెన్లలో చోటు సంపాదించాడు.
 164 క్యాచ్‌లు పట్టి అత్యధిక క్యాచ్‌లు పట్టిన ఫీల్డర్లలో ఆస్ట్రేలియాకు చెందిన మార్క్ వా తర్వాత రెండో స్థానంలో ఉన్నాడు.

అవార్డులు
 1994లో బి.బి.సి.స్పోర్ట్స్ పర్సనాలిటీ అవార్డు సాధించాడు.
 1995లో విజ్డెన్ క్రికెటర్ ఆఫ్ ది ఇయర్ గా ఎన్నికయ్యాడు.

టెస్ట్ సెంచరీలు

వన్డే సెంచరీలు

బయటి లింకులు
 Last exit for Lara
 Cricinfo Profile
 Brian Lara's Test Statistics (by HowSTAT!)
 Brian Lara's One-Day International Statistics (by HowSTAT!)
 News Articles about Brian Lara
 Brian Lara Cricket Online - Lara's Official Game

మూలాలు

1969 జననాలు
వెస్ట్‌ఇండీస్ క్రికెట్ క్రీడాకారులు
విజ్డెన్ క్రికెటర్లు
టెస్ట్ క్రికెట్‌లో ట్రిపుల్ సెంచరీ వీరులు
వెస్ట్‌ఇండీస్ క్రికెట్ కెప్టెన్లు
వెస్ట్‌ఇండీస్ టెస్ట్ క్రికెట్ క్రీడాకారులు
వెస్ట్‌ఇండీస్ వన్డే క్రికెట్ క్రీడాకారులు
జీవిస్తున్న ప్రజలు